**Alexander Michael Ring** (s. 9. huhtikuuta 1991, Helsinki) on suomalainen jalkapalloilija, joka pelaa keskikenttäpelaajana Yhdysvaltojen MLS:n Austinissa.

Ring nousi HJK:n edustusjoukkueeseen kaudella 2010. Hän oli mukana Suomen mestaruuden voittaneessa joukkueessa 2010 ja kaudella 2011 Ring voitti HJK:ssa Suomen mestaruuden ja Suomen Cupin. Tammikuussa 2012 Ring siirtyi lainasopimuksella saksalaiseen Borussia Mönchengladbachiin. M’gladbach ei käyttänyt lainasopimuksen osto-optiota, ja kesäkuussa 2013 Ring siirtyi HJK:sta 500 000 euron siirtosummalla saksalaiseen Kaiserslauterniin. Kolmen ja puolen 2. Bundesligassa pelatun kauden jälkeen Ring siirtyi helmikuussa 2017 yhdysvaltalaisen New York Cityn riveihin. Ring pelasi New York Cityssä yli sata MLS:n ottelua ja toimi joukkueen kapteenina kausina 2019 ja 2020. Joulukuussa 2020 Ring siirtyi 750 000 dollarin siirtosummalla MLS:n Austiniin. 

A-maajoukkueessa Ring debytoi 20-vuotiaana vuonna 2011 Ruotsia vastaan, ja hän vakiinnutti heti paikkansa maajoukkueen vakiomiehistössä. Ring on ollut maajoukkueen runkopelaaja EM-karsinnoissa 2010–11, MM-karsinnoissa 2012–13, EM-karsinnoissa 2014–15 ja MM-karsinnoissa 2016–17. Ring ilmoitti syyskuussa 2018 lopettavansa maajoukkueuransa. Hän pelasi yhteensä 44 A-maaottelua.

Ring valittiin Veikkausliigan vuoden tulokkaaksi kauden 2011 päätteeksi, ja New York City valitsi hänet vuoden tulokkaaksi kauden 2017 päätteeksi. Ring valittiin MLS:n tähdistöjoukkueeseen kaudella 2018.

Seurajoukkueet
--------------

### HJK

Helsingissä syntyneen, mutta lapsena perheensä kanssa Saksaan muuttaneen Alexander Ringin pelaajaura aikuisten tasolla alkoi, kun hän siirtyi HJK:hon kaudeksi 2009. Ring pelasi kuitenkin kauden 2009 HJK:n Ykkösessä pelanneessa reservijoukkue Klubi 04:ssa. HJK:n edustusjoukkueessa ja Veikkausliigassa Ring debytoi 19-vuotiaana, kun Antti Muurinen vaihtoi hänet kentälle 31. heinäkuuta 2010 ottelussa HJK–VPS. Ring pelasi HJK:ssa kolme liigaottelua, ja loppukaudeksi hänet lainattiin Tampere Unitediin. Hän pelasi Tampere Unitedissa neljä ottelua ja teki ensimmäisen liigamaalinsa 18. syyskuuta 2010 ottelussa TPS–Tampere Utd.

Varsinaisen läpimurtonsa HJK:ssa Ring teki kaudella 2011, jolloin hän pelasi 24 liigaottelua ja oli yksi HJK:n mestaruuskauden avainpelaajista. Hän pelasi myös kuusi ottelua Mestarien liigan ja Eurooppa-liigan karsinnoissa, ja teki maalin Bangor Cityä sekä Dinamo Zagrebia vastaan. Ring teki myös voittomaalin Suomen Cupin finaalissa, kun HJK voitti KuPS:in maalein 2–1. Kauden päätteeksi hänet valittiin Veikkausliigan vuoden tulokkaaksi. Syyskuussa 2011 Ringin sopimusta HJK:n kanssa jatkettiin kauden 2015 loppuun.

### Borussia Mönchengladbach

Alexander Ring siirtyi tammikuussa 2012 puolentoista vuoden lainasopimuksella Saksan Bundesligassa pelanneeseen Borussia Mönchengladbachiin. Ring debytoi Bundesligassa 10. maaliskuuta 2012 ottelussa Mönchengladbach–Freiburg. Hän pelasi kevätkaudella 2012 yhteensä kahdeksassa liigaottelussa. Mönchengladbach oli kaudella 2011–2012 Bundesligassa neljäs ja pääsi pelaamaan seuraavalla kaudella Mestarien liigan karsintoihin.

Kaudella 2012–2013 Ring pelasi kauden ensimmäisessä liigaottelussa Mönchengladbachin avauskokoonpanossa, mutta lopulta hän pelasi koko kaudella vain kuudessa Bundesligan ottelussa. Ring teki ensimmäisen maalinsa Mönchengladbachin paidassa Mestarien liigan play-off-kierroksella 21. elokuuta 2012 Dynamo Kiovaa vastaan. Mönchengladbach eteni Eurooppa-liigassa 1. pudotuspelikierrokselle, mutta se hävisi otteluparinsa Laziolle. Ring pelasi yhteensä kuusi ottelua Mestarien liigan karsinnoissa ja Eurooppa-liigan lohkovaiheessa. Mönchengladbach ilmoitti helmikuussa 2013, että seura ei käytä lainasopimuksen osto-optiota. Mönchengladbach oli kaudella 2012–2013 Bundesligassa kahdeksas.

### Kaiserslautern

Alexander Ring siirtyi kesäkuussa 2013 neljän vuoden sopimuksella Saksan 2. Bundesligassa pelanneeseen Kaiserslauterniin. Seurat eivät julkistaneet tarkkaa siirtosummaa, mutta lehtitietojen mukaan Kaiserslautern maksoi Ringistä HJK:lle 500 000 euroa. Ring debytoi Kaiserslauternin riveissä 2. Bundesligassa 20. heinäkuuta 2013 ottelussa Paderborn–Kaiserslautern. Ring pelasi kauden aikana yhteensä 21 sarjaottelua, joista 15 avauskokoonpanossa. Kaiserslautern taisteli koko kauden noususta Bundesligaan, mutta jäi kuitenkin sarjassa neljänneksi. Kauden kohokohdaksi jäi Saksan Cupin välierä Bayern Müncheniä vastaan, jossa Ring myös pelasi.

Ensimmäisen maalinsa 2. Bundesligassa Ring teki 10. elokuuta 2014 ottelussa Sandhausen–Kaiserslautern, kun hän teki joukkueen ainoan maalin 1–1-tasapelissä. Ring pelasi kauden 2014–2015 aikana yhteensä 24 ottelua, joista kaikki avauskokoonpanossa. Ring teki kauden aikana yhteensä kuusi maalia, ja hän oli sivussa avauskokoonpanosta vain loukkaantumisten ja pelikiellon vuoksi. Kaiserslautern taisteli kolmatta kautta noususta Bundesligaan, mutta joukkue jäi taas sarjassa neljänneksi.

Kaiserslauternin kausi 2015–2016 alkoi kahta edelliskautta heikommin. Joukkue voitti ensimmäisistä kahdeksasta ottelusta vain kaksi ja valmentaja Kosta Runjaic sai potkut. Ring pelasi kauden aikana yhteensä 21 ottelua, joista 19 avauskokoonpanossa. Hän teki kauden aikana kaksi maalia. Uudeksi päävalmentajaksi nostettu Konrad Fünfstück ei onnistunut nostamaan joukkuetta nousutaisteluun vaan se jäi lopulta 2. Bundesligassa kymmenenneksi. Myös Ringin kausi sujui edelliskautta heikommin ja peliaika väheni edelliskaudesta.

Kaiserslautern lähti kauteen 2016–2017 jälleen uuden valmentajan voimin, kun Tayfun Korkut korvasi Fünfstückin. Ring pelasi syyskauden aikana kymmenen ottelua, joista kahdeksan avauskokoonpanossa. Kaiserslautern oli syyskauden päätteeksi 2. Bundesligassa 13.

### New York City

Alexander Ring siirtyi helmikuussa 2017 Yhdysvaltojen MLS:ssa pelanneeseen New York Cityyn. Seurat eivät julkistaneet siirtosummaa, mutta lehtitietojen mukaan New York City maksoi Ringistä Kaiserslauternille 300 000 euroa. Ring debytoi MLS:ssa 5. maaliskuuta 2017 ottelussa Orlando City–New York City. Ring pelasi keskikentän keskustassa joukkueen tähtipelaaja Andrea Pirlon kanssa ja vakiinnutti heti paikkansa avauskokoonpanossa. Ring pelasi kauden aikana 29 sarjaottelua avauskokoonpanossa. New York City oli kaudella 2017 MLS:n itäisessä konferenssissa toinen, mutta joukkue hävisi konferenssin välierissä otteluparinsa Columbus Crew’lle. Ring valittiin kauden päätteeksi seuran vuoden tulokkaaksi.

Ring jatkoi New York Cityn avainpelaajana kaudella 2018. Ensimmäisen maalinsa MLS:ssa Ring teki 15. huhtikuuta 2018 ottelussa Atlanta–New York City. Ring pelasi yhteensä 30 sarjaottelua, joista 29 avauskokoonpanossa. Hänet kutsuttiin kauden aikana liigan tähdistöjoukkueeseen, joka kohtasi elokuussa MLS:n tähdistöottelussa italialaisen Juventuksen. New York City oli kaudella 2018 MLS:n itäisessä konferenssissa kolmas, mutta joukkueen kausi päättyi edelliskauden tapaan konferenssin välierissä, kun se hävisi otteluparinsa Atlantalle. Ring teki lokakuussa 2018 monivuotisen jatkosopimuksen New York Cityn kanssa.

Ring valittiin New York Cityn kapteeniksi kaudeksi 2019, kun edellisten kausien (2015–2018) kapteeni David Villa siirtyi pois seurasta. Ring pelasi kapteenina yhteensä 31 sarjaottelua, joista kaikki avauskokoonpanossa. Hän teki neljä maalia ja keräsi kauden aikana suurimman minuutit (3090) koko joukkueesta. New York City voitti kaudella 2019 MLS:n itäisen konferenssin, ja se pääsi Pohjois-Amerikan Mestarien liigaan seuraavalla kaudella. Joukkueen kausi päättyi kolmatta kautta peräkkäin konferenssin välierissä, kun se hävisi ottelunsa Torontolle.

MLS:n kausi 2020 ehti alkaa helmikuussa, mutta se keskeytyi maaliskuussa 2020 neljäksi kuukaudeksi maailmanlaajuisen koronaviruspandemian vuoksi. Ring jatkoi joukkueen kapteenina edelliskauden tapaan ja pelasi kaikki New York Cityn 23 sarjaottelua avauskokoonpanossa. Hän teki kauden aikana neljä maalia. New York City oli kaudella 2020 MLS:n itäisessä konferenssissa viides, mutta kausi päättyi konferenssin puolivälierissä, kun se hävisi ottelunsa Orlandolle. Mestarien liigassa New York City eteni puolivälieriin, jossa se hävisi otteluparinsa meksikolaiselle UANL:lle. Ring pelasi kolme Mestarien liigan ottelua.

### Austin FC

Alexander Ring siirtyi joulukuussa 2020 MLS:ssa pelaavaan Austinin riveihin. Austin maksoi Ringistä New York Citylle 750 000 dollarin siirtosumman bonuksineen. Kauden 2021 jälkeen Ring allekirjoitti Austin FC:n kanssa 2+2-vuotisen jatkosopimuksen, jonka myötä hänestä tuli myös ns. Designated Player, joka jää MLS:n palkkakaton ulkopuolelle. Seura ilmoitti marraskuussa 2023 Ringin jatkavan seurassa myös kaudella 2024.

Maajoukkue
----------

Alexander Ring debytoi ikäluokkansa (1991) maajoukkueessa 16-vuotiaana 24. huhtikuuta 2007 Pohjois-Irlannin Larnessa pelatussa maaottelussa Sveitsi–Suomi. Ring pelasi oman ikäluokkansa maajoukkueessa 29 maaottelua, joissa hän teki kolme maalia.

Alle 21-vuotiaiden maajoukkueessa Ring debytoi 19-vuotiaana 8. lokakuuta 2010 Valkeakoskella Tehtaan kentällä pelatussa maaottelussa Suomi–Valko-Venäjä. Ottelu päättyi Suomen 3–0-voittoon ja Ring teki Suomen toisen maalin. Ring pelasi yhteensä viisi nuorten maaottelua, joissa hän teki yhden maalin.

A-maajoukkueessa Ring debytoi 20-vuotiaana, kun Mixu Paatelainen vaihtoi hänet kentälle 7. kesäkuuta 2011 Tukholmassa pelatussa vuoden 2012 EM-kisojen karsintojen ottelussa Ruotsi–Suomi. Ring vakiinnutti paikkansa maajoukkueen kokoonpanossa vuoden 2011 aikana. Ensimmäisen A-maaottelumaalinsa Ring teki 26. maaliskuuta 2013 Luxemburgissa pelatussa maaottelussa Luxemburg–Suomi, kun hän viimeisteli Suomen ensimmäisen maalin 3–0-voittoon päättyneessä ottelussa. Ring on kuulunut Suomen vakiomiehistöön EM-karsinnoissa 2010–11, MM-karsinnoissa 2012–13, EM-karsinnoissa 2014–15 ja MM-karsinnoissa 2016–17. Ring ilmoitti syyskuussa 2018 lopettavansa maajoukkueuransa 44 A-maaottelun jälkeen. Viimeiseksi maaotteluksi jäi 2. syyskuuta 2017 Tampereen stadionilla pelattu MM-karsintaottelu Suomi–Islanti, jossa Ring teki Suomen 1–0-voittomaalin.

Saavutukset
-----------

### Seurat

**HJK**

* Veikkausliiga (2): 2010, 2011
* Suomen Cup (1): 2011

### Henkilökohtaiset

* Veikkausliigan vuoden tulokas (1): 2011
* New York Cityn vuoden tulokas (1): 2017
* MLS:n tähdistöjoukkue (1): 2018

Tilastot
--------

### Kausi kaudelta

*Tilanne 9. helmikuuta 2023.*

| Kausi | Seura | Sarja | O | M |
| --- | --- | --- | --- | --- |
| 2009 | HJK | Veikkausliiga | 0 | 0 |
| Klubi 04 | Ykkönen2 | 15 | 3 |
| 2010 | HJK | Veikkausliiga | 3 | 0 |
| Klubi 04 | Ykkönen2 | 19 | 6 |
| Tampere United | Veikkausliiga | 4 | 1 |
| 2011 | HJK | Veikkausliiga | 24 | 2 |
| 2011–2012 | Borussia Mönchengladbach | Bundesliga | 8 | 0 |
| 2012–2013 | Borussia Mönchengladbach | Bundesliga | 6 | 0 |
| 2013–2014 | Kaiserslautern | 2. Bundesliga2 | 21 | 0 |
| 2014–2015 | Kaiserslautern | 2. Bundesliga2 | 24 | 6 |
| 2015–2016 | Kaiserslautern | 2. Bundesliga2 | 21 | 2 |
| 2016–2017 | Kaiserslautern | 2. Bundesliga2 | 10 | 0 |
| 2017 | New York City | MLS | 29 | 0 |
| 2018 | New York City | MLS | 30 | 2 |
| 2019 | New York City | MLS | 31 | 4 |
| 2020 | New York City | MLS | 23 | 4 |
| 2021 | Austin FC | MLS | 31 | 4 |
| 2022 | Austin FC | MLS | 34 | 4 |
| Yhteensä | 333 | 38 |

2 Toinen sarjataso.

### A-maajoukkuemaalit

*Tilastossa Suomen maalit ensin.*

|  | Päivä | Stadion | Vastustaja | Tulos | Suomen maalit | Kilpailu |
| --- | --- | --- | --- | --- | --- | --- |
| 1 | 26.03.2013 | Stade Josy Barthel, Luxemburg |  Luxemburg | 3–0 | 43' 1–0 **Ring**, 49' 2–0 Forssell (rp.), 90' 3–0 Toivio | Maaottelu |
| 2 | 02.09.2017 | Tampereen stadion, Tampere |  Islanti | 1–0 | 8' 1–0 **Ring** | MM2018-karsinnat |

Muuta
-----

Ringin vaimo Lila Ring on entinen jalkapalloilija.

Lähteet
-------

1. ↑
2. ↑
3. ↑  Ringin seuratilastot Transfermarktin sivuilla
4. ↑  Maali! 3/2011
5. ↑  Veikkausliigan kauden valinnat Veikkausliigan verkkonäyttely.  Arkistoitu 15.10.2013. Viitattu 3.6.2013.
6. ↑  Ringille jatko kauden 2015 loppuun HJK 26.9.2011.  Arkistoitu 22.3.2012. Viitattu 6.10.2012.
7. ↑  HJK ja Borussia Mönchengladbach sopimukseen Ringin vuokrasta HJK 6.1.2012.  Arkistoitu 17.10.2014. Viitattu 6.10.2012.
8. ↑  Alexander Ring debytoi Bundesliigassa YLE Urheilu 10.3.2012.
9. ↑  Ringin hieno maali laiha lohtu Mönchengladbachille YLE Urheilu 21.8.2012.
10. ↑  Borussia Mönchengladbach ei käytä Ringin osto-optiota HJK 27.2.2013.  Arkistoitu 17.3.2013. Viitattu 11.3.2013.
11. ↑  Alexander Ring Kaiserslauterniin HJK 19.6.2013.  Arkistoitu 25.6.2013. Viitattu 3.7.2013.
12. ↑  Huuhkajien keskikenttämies suuntaa 2. Bundesliigaan YLE Urheilu 19.6.2013.
13. ↑  Kicker: Näin saksalaisseurat maksoivat suomalaispelaajistaan Ilta-Sanomat 30.7.2013.
14. ↑  Ringin Kaiserslautern avasi vahvasti YLE Urheilu 20.7.2013.
15. ↑  Ringin Kaiserslautern haastaa Bayernin cupin välierässä Ilta-Sanomat 16.4.2014.
16. ↑  Amerikan siirrolle sinetti: Alexander Ring saa seurakaverikseen Andrea Pirlon YLE Urheilu 1.2.2017.
17. ↑  Lapsuuden esikuva Patrick Vieira houkutteli Ringin New Yorkiin: "Olisin lähtenyt hänen perässään vaikka Jyväskylään" YLE Urheilu 3.2.2017.
18. ↑  Ringille odotettu debyytti MLS:ssä – Orlando kaatoi New York Cityn YLE Urheilu 6.3.2017.
19. 1 2  Alexander Ringille upea kunnianosoitus omalta seuraltaan SuomiFutis 22.11.2017.
20. ↑  Alexander Ringin kanuuna paukkui MLS:ssä – häikäisevä kaukoveto yläriman kautta maaliin YLE Urheilu 16.4.2018.
21. 1 2  Alexander Ringille kutsu MLS-liigan tähdistöjoukkueeseen – pääsee Zlatanin rinnalle kohtaamaan Juventuksen YLE Urheilu 1.7.2018.
22. ↑  Alex Ringille pitkä jatkosopimus – "Kun kaikki on hyvin, siitä pitää olla kiitollinen" SuomiFutis 12.10.2018.
23. ↑  New York City valitsi Alexander Ringin kapteenikseen Ilta-Sanomat 7.2.2019.
24. ↑  Suomen futistähti kaupattiin New Yorkista liigatulokkaaseen Ilta-Sanomat 17.12.2020.
25. ↑  MLS:n suomalaistähti Alexander Ring New Yorkista laajennusseuraan MTV Urheilu 18.12.2020.
26. ↑
27. ↑
28. ↑  Jalkapallokirjat 2008–2010
29. ↑  Jalkapallokirjat 2011–2012
30. ↑  Suomi jäi Ruotsin jalkoihin Tukholmassa YLE Urheilu 7.6.2011.
31. ↑  Suomelle vakuuttava voitto Luxemburgista YLE Urheilu 26.3.2013.
32. ↑  Huuhkajien luottopelaaja Alexander Ring lopettaa maajoukkueuransa: "Tämä on ollut minulle erittäin vaikea päätös" YLE Urheilu 30.9.2018.
33. ↑  Huuhkajat upeaan voittoon Islannista Palloliitto 2.9.2017.
34. ↑  Roman Eremenkosta Vuoden pelaaja Ilta-Sanomat 14.11.2011.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Alexander Ring**.
* Alexander Ring Austin FC:n sivuilla
* Alexander Ring Transfermarktin sivuilla